EU-lande sluit kontrak vir Oxford se entstof | Netwerk24
EU-lande sluit kontrak vir Oxford se entstof
Italië, Duitsland, Frankryk en Nederland het 'n kontrak onderteken vir 'n entstof teen Covid-19 wat teen die einde van die jaar verwag word.
Die kontrak is vir tot 400 miljoen dosisse van die entstof, wat deur die Universiteit van Oxford ontwikkel word, het die maatskappy AstraZeneca gesê.
Pascal Soriot, uitvoerende hoof, het in 'n verklaring gesê: "Met dié dat ons Europese verskaffingsketting binnekort met vervaardiging gaan begin, hoop ons om die entstof wyd en vinnig beskikbaar te stel."
AstraZeneca het onderneem om dit tydens die pandemie teen kosprys te verkoop.
Eksperimente met die entstof is reeds ver gevorder en sal na verwagting tot in die Europese lente duur, het Roberto Speranza, Italiaanse minister van gesondheid, op Facebook gesê.
AstraZeneca het vervaardigingsooreenkomste wêreldwyd aangegaan om sy teiken te haal om 2 miljard dosisse van die entstof te vervaardig. Dis onder meer met twee ondernemings wat deur Bill Gates gerugsteun word. Daar is ook 'n $1,2 miljard-ooreenkoms met die Amerikaanse regering.
Daar is nog geen goedgekeurde entstof of behandeling vir Covid-19 nie.
"Baie lande ter wêreld het reeds verseker hulle kry 'n entstof, maar Europa het nog nie," het Jens Spahn, Duitse minister van gesondheid, gesê. "Die vinnige, gekoördineerde optrede van 'n groep lidstate sal vir alle EU-burgers in dié krisis toegevoegde waarde skep." – Reuters